Παροξυσμό, ακόμη και τόσα χρόνια μετά, προκαλεί ο θησαυρός του Αλή Πασά. Για χάρη του, μάλιστα, τίθενται σε κίνδυνο και ιστορικά γεφύρια!

Ο θησαυρός του Αλή Πασά αποτελεί θρύλο, ο οποίος, όπως φαίνεται, συγκινεί ακόμη. Και όχι μόνο... Κάνει πολλούς να πιστεύουν ότι μπορούν να τον εντοπίσουν και για αυτό δεν σταματούν να ψάχνουν. Ωστόσο οι αναζητήσεις του εμπερικλείουν συχνά τεράστιες κινδύνους.

Λόγω των σεντούκιων με τις λίρες, τους πολύτιμους λίθους και τα άλλα βυζαντινά κειμήλια απ’ τις επιδρομές του που θρυλείται ότι περιλαμβάνονται στο θησαυρό του Αλή Πασά, έχουν κινδυνέψει τελευταία και ιστορικά γεφύρια!

Χαρακτηριστικά είναι δυο περιστατικά, τα οποία μεταφέρει το Εθνος, στην περιοχή της Καρδίτσας όπου στο γεφύρι του Πετρωτού ή Λιάσκοβου οι χρυσοθήρες έσκαψαν μια τρύπα στο «κατάστρωμα». Έβγαλαν πέτρες και χώμα δημιουργώντας μια τρύπα στην οποία χωράει άνθρωπος. Η τρύπα αυτή μπορεί να προκαλέσει ακόμη και την πτώση του γεφυριού.

Ανάλογο περιστατικό έχει συμβεί και στο γεφύρι του Τυρολόγου. Σε αυτή την περίπτωση η τρύπα ανοίχτηκε κοντά στη βάση του τόξου. Οι άγνωστοι μάλλον αναγκάστηκαν να φύγουν βιαστικά χωρίς να ολοκληρώσουν το έργο τους. Ήταν τέτοια η βιασύνη τους που άφησαν ακόμη και μια τσάπα μέσα στην τρύπα.